CELEX: 62020TN0405
Language: da
Date: 2020-07-02 00:00:00
Title: Sag T-405/20: Sag anlagt den 2. juli 2020 — DZ Hyp mod SRB

17.8.2020   
            
            
               DA
            
            
               Den Europæiske Unions Tidende
            
            
               C 271/50
            
         
      Sag anlagt den 2. juli 2020 — DZ Hyp mod SRB
      (Sag T-405/20)
      (2020/C 271/63)
      Processprog: tysk
      
         Parter
      
      
         Sagsøger: DZ Hyp AG (Hamburg, Tyskland) (ved advokaterne H. Berger og K. Helle)
      
         Sagsøgt: Den Fælles Afviklingsinstans (SRB)
      
         Sagsøgerens påstande
      
      
                  —
               
               
                  Afgørelse truffet af Den Fælles Afviklingsinstans den 15. april 2020 om fastsættelse af ex ante-bidrag til Den Fælles Afviklingsfond for 2020 (SRB/ES/2020/24), herunder bilagene hertil, annulleres, for så vidt som den anfægtede afgørelse, herunder bilag I og II hertil, vedrører sagsøgerens bidrag.
               
            
                  —
               
               
                  Den Fælles Afviklingsinstans tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført følgende anbringender.
      
                  1.
               
               
                  Første anbringende: Tilsidesættelse af begrundelsespligten i henhold til artikel 296, stk. 2, TEUF og artikel 41, stk. 1, og artikel 41, stk. 2, litra c), i Den Europæiske Unions charter om grundlæggende rettigheder (herefter »chartret«).
                  Sagsøgeren har gjort gældende, at sagsøgte skulle have begrundet afgørelsen på tysk i bindende form. Sagsøgte har desuden i flere henseender tilsidesat begrundelsespligten, idet det ikke på grundlag af afgørelsen og bilagene hertil — heller ikke i den bindende engelske udgave — er muligt tilnærmelsesvis at udlede, på hvilken måde og i betragtning af hvilke grunde sagsøgte har beregnet sagsøgerens bidrag.
               
            
                  2.
               
               
                  Andet anbringende: Tilsidesættelse af retten til at blive hørt i henhold til chartrets artikel 41, stk. 1, og artikel 41, stk. 2, litra a), som følge af, at sagsøgeren ikke blev hørt.
               
            
                  3.
               
               
                  Tredje anbringende: Tilsidesættelse af artikel 81, stk. 1, i Europa-Parlamentets og Rådets forordning (EU) nr. 806/2014 (1), sammenholdt med artikel 3 i Rådets forordning nr. 1 (2).
               
            
                  4.
               
               
                  Fjerde anbringende: Tilsidesættelse af den grundlæggende ret til effektiv retsbeskyttelse i henhold til chartrets artikel 47, stk. 1, eftersom en domstolsprøvelse af afgørelsen er praktisk umulig.
               
            
                  5.
               
               
                  Femte anbringende: Artikel 7, stk. 4, andet punktum, i Kommissionens delegerede forordning (EU) 2015/63 (3) strider mod trinhøjere retsregler.
                  I forbindelse med det femte anbringende har sagsøgeren gjort gældende, at artikel 7, stk. 4, andet punktum, i delegeret forordning (EU) 2015/63 strider mod artikel 113, stk. 7, i Europa-Parlamentets og Rådets forordning (EU) nr. 575/2013 (4) og artikel 103, stk. 7, litra h), i Europa-Parlamentets og Rådets direktiv 2014/59/EU (5), samt mod princippet om en beregning af bidraget, der tager passende hensyn til risikoen, for så vidt som denne lovgivning tillader en objektivt uhensigtsmæssig og uforholdsmæssig differentiering mellem medlemmerne af en institutsikringsordning samt en relativering af IPS-indikatoren ved den dobbelte hensyntagen til risikoindikatoren »handelsaktiviteter, ikke-balanceførte eksponeringer, derivater, kompleksitet og mulighed for afvikling« til ulempe for de bidragspligtige institutter.
                  Endvidere tilsidesætter disse regler bestemthedskravet og princippet om en fuldstændig hensyntagen til de faktiske omstændigheder, og de er, sammenholdt med andre regler i den delegerede forordning, til hinder for en effektiv retsbeskyttelse.
               
            
                  6.
               
               
                  Sjette anbringende: Afgørelsen strider mod trinhøjere retsregler som følge af en anvendelse af multiplikatoren for IPS (Institutional Protection Scheme)-indikatoren.
                  Sagsøgeren har gjort gældende, at sagsøgte har gennemført kravene i artikel 7, stk. 4, andet punktum, i delegeret forordning (EU) 2015/63 i strid med artikel 103, stk. 7, litra h), i direktiv 2014/59/EU, artikel 113, stk. 7, i forordning (EU) nr. 575/2013 og chartrets artikel 16, 20, 41 og 52, og at sagsøgte ikke fuldt ud anvendte IPS-indikatoren for sagsøgerens vedkommende. En differentiering mellem institutterne for så vidt angår IPS-indikatoren er som følge af den omfattende beskyttelsesvirkning i strid med ordningen og vilkårlig.
               
            
                  7.
               
               
                  Syvende anbringende: Artikel 6, 7 og 9 i delegeret forordning (EU) 2015/63 og bilag I hertil strider mod trinhøjere retsregler.
                  Med det syvende anbringende har sagsøgeren gjort gældende, at artikel 6, 7 og 9 i delegeret forordning (EU) 2015/63 samt bilag I hertil tilsidesætter princippet om en beregning af bidraget, der tager passende hensyn til risikoen, chartrets artikel 16 og 20, proportionalitetsprincippet og princippet om en fuldstændig hensyntagen til de faktiske omstændigheder, eftersom disse bestemmelser på grundlag af en idealiseret fremstilling fastsætter såvel risikoindikatorer som procedurer og formler for kombinationen heraf, som ikke svarer til de faktiske forhold for alle de bidragspligtige institutter.
               
            
                  8.
               
               
                  Ottende anbringende: Tilsidesættelse af chartrets artikel 16 og proportionalitetsprincippet, da sagsøgte har beregnet risikojusteringsmultiplikatorer, som ikke fuldt ud og på passende vis tager hensyn til sagsøgerens åbenbart lave sandsynlighed for at komme under afvikling.
               
            
                  9.
               
               
                  Niende anbringende: Tilsidesættelse af chartrets artikel 16, 20, 41 og 52, idet sagsøgte har beregnet risikojusteringsmultiplikatorerne i henhold til kravene i delegeret forordning (EU) 2015/63 uden herved at tage hensyn til sin skønsbeføjelse og uden at tilpasse anvendelsen af risikoindikatorerne til sagsøgerens tilfælde.
               
            
                  10.
               
               
                  Tiende anbringende: Artikel 20, stk. 1, første og andet punktum, i delegeret forordning (EU) 2015/63 strider mod artikel 103, stk. 7, i direktiv 2014/59/EU og mod princippet om en beregning af bidraget, der tager passende hensyn til risikoen.
               
            
                  11.
               
               
                  Ellevte anbringende: Artikel 4-9 i delegeret forordning (EU) 2015/63 og bilag I hertil strider mod den grundlæggende ret til effektiv retsbeskyttelse og retssikkerhedsprincippet.
               
            
         (1)  Europa-Parlamentets og Rådets forordning (EU) nr. 806/2014 af 15.7.2014 om ensartede regler og en ensartet procedure for afvikling af kreditinstitutter og visse investeringsselskaber inden for rammerne af en fælles afviklingsmekanisme og en fælles afviklingsfond og om ændring af forordning (EU) nr. 1093/2010 (EUT 2014, L 225, s. 1).
      
         (2)  Rådets forordning nr. 1 af 15.4.1958 om den ordning, der skal gælde for Det europæiske økonomiske Fællesskab på det sproglige område (EFT 1958, 17, den danske specialudgave: serie I bind 1952-1958 s. 59 — 59).
      
         (3)  Kommissionens delegerede forordning (EU) 2015/63 af 21.10.2014 om supplerende regler til Europa-Parlamentets og Rådets direktiv 2014/59/EU for så vidt angår ex ante -bidrag til afviklingsfinansieringsordninger (EUT 2015, L 11, s. 44).
      
         (4)  Europa-Parlamentets og Rådets forordning (EU) nr. 575/2013 af 26.6.2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (EUT 2013, L 176, s. 1).
      
         (5)  Europa-Parlamentets og Rådets direktiv 2014/59/EU af 15.5.2014 om et regelsæt for genopretning og afvikling af kreditinstitutter og investeringsselskaber og om ændring af Rådets direktiv 82/891/EØF og Europa-Parlamentets og Rådets direktiv 2001/24/EF, 2002/47/EF, 2004/25/EF, 2005/56/EF, 2007/36/EF, 2011/35/EU, 2012/30/EU og 2013/36/EU samt forordning (EU) nr. 1093/2010 og (EU) nr. 648/2012 (EUT 2014, L 173, s. 190).